**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL PROJEKTO „INTEGRUOTOS VIEŠOJO TRANSPORTO SISTEMOS DIEGIMAS KLAIPĖDOS REGIONE“ ĮGYVENDINIMO**

2025 m. rugpjūčio 8 d. Nr. T10-169

Skuodas

**1. Parengto sprendimo projekto tikslas ir uždaviniai.**

Sprendimo projekto tikslas – pritarti projekto „Integruotos viešojo transporto sistemos diegimas Klaipėdos regione“ (toliau – Projektas) įgyvendinimui, Savivaldybės administracijai dalyvaujant partnerio teisėmis. Projektas bus įgyvendinamas pagal Regioninės pažangos priemonės 01-004-07-02-01 (RE) „Pagerinti viešųjų paslaugų prieinamumą, darbo vietų pasiekiamumą ir tam reikalingų išteklių naudojimo efektyvumą“ finansavimo gaires, 2023–2029 metų Klaipėdos regiono funkcinės zonos strategiją. Projekto vykdytojas – viešoji įstaiga „Klaipėdos keleivinis transportas“, Projekto partneriai – 6 regiono savivaldybių administracijos: Klaipėdos rajono, Kretingos rajono, Neringos, Palangos miesto, Skuodo rajono ir Šilutės rajono. Įgyvendinant Projektą numatoma organizuoti Klaipėdos regiono gyventojų apklausą, sukurti keleivių informavimo sistemą, įsigyti įrangą, būtiną tinkamam Klaipėdos regiono integruotos viešojo transporto sistemos funkcionavimui, taip pat vykdyti Klaipėdos regiono integruotos viešojo transporto sistemos viešinimo veiklas.

**2. Siūlomos teisinio reguliavimo nuostatos.**

Vadovaujantis Lietuvos Respublikos vietos savivaldos įstatymo nuostatomis viena savivaldybės funkcijų yra keleivių vežimo vietiniais maršrutais organizavimas, prie šių paslaugų kokybės ir prieinamumo gerinimo prisideda rengiamas projektas. Savivaldybės tarybos kompetencija – priimti sprendimus dėl teisės aktuose numatytų papildomų įgaliojimų savivaldybei vykdymo. Šiuo atveju Tarybos sprendimas rengti ir finansuoti minėtą projektą reikalingas vadovaujantis Regioninės pažangos priemonės 01-004-07-02-01 (RE) „Pagerinti viešųjų paslaugų prieinamumą, darbo vietų pasiekiamumą ir tam reikalingų išteklių naudojimo efektyvumą“finansavimo gairių nuostatomis. Projektas numatytas 2023–2029 metų Klaipėdos regiono funkcinės zonos strategijoje, patvirtintoje Klaipėdos miesto, Klaipėdos rajono, Kretingos rajono, Neringos, Palangos miesto, Skuodo rajono ir Šilutės rajono savivaldybių tarybų 2024 m. gegužės 30 d. sprendimais Nr. T2-142, T11-262, T2-210, T1-150, T2-157, T9-97, T1-407 bei 2022–2030 metų Klaipėdos regiono plėtros plane.

**3.** **Laukiami rezultatai.**

Priėmus sprendimą bus užtikrintas efektyvus Projekto įgyvendinimas bendradarbiaujant visoms suinteresuotoms šalims.

**4.** **Lėšų poreikis sprendimui įgyvendinti ir jų šaltiniai.**

Planuojama bendra projekto vertė – 959 330 Eur. Projektą planuojama finansuoti Europos Sąjungos struktūrinių fondų lėšomis. Planuojamas finansavimo intensyvumas – 85 proc. Partnerių, savivaldybių biudžetų, lėšų dalis (15 proc.) – 143 899,50 Eur. Iš jų Skuodo rajono savivaldybės dalis sudaro – 33 174,65 Eur.

**5. Sprendimo projekto autorius ir (ar) autorių grupė.**

Pranešėja ir rengėja – Strateginio planavimo ir projektų valdymo skyriaus vedėjo pavaduotoja Rasa Andriekienė.