**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL PRITARIMO PROJEKTO „SKLYPO MOSĖDŽIO MIESTELIO LIEPŲ G. INFRASTRUKTŪROS SUTVARKYMAS IR GAMYBINIO PASTATO STATYBA“ RENGIMUI IR FINANSAVIMUI**

2025 m. rugpjūčio 8 d. Nr. T10-172

Skuodas

**1. Parengto sprendimo projekto tikslas ir uždaviniai.**

Projektą „Sklypo Mosėdžio miestelio Liepų g. infrastruktūros sutvarkymas ir gamybinio pastato statyba“ planuojama įgyvendinti pagal Regioninės pažangos priemonės 01-004-07-01-01 (RE) „Paskatinti regionų, funkcinių zonų, savivaldybių ir miestų ekonominį augimą pasitelkiant jų turimus išteklius“ finansavimo gaires. Įgyvendinant Projektą planuojama sutvarkyti ir pritaikyti potencialiems investuotojams 1 sklypą (unikalus Nr. 4400-6447-3522) Mosėdžio miestelio pramoninėje zonoje Liepų g. 15B (įrengti įvažiavimą į sklypą nuo Liepų g., aikštelę transporto priemonėms, įrengti vandentiekio ir buitinių nuotekų, paviršinių nuotekų, elektros energijos ir ryšių tinklus, teritorijos apšvietimą, poilsio zoną, pastatyti gamybinės paskirties pastatą, apie 1300 kv. m ploto).

**2. Siūlomos teisinio reguliavimo nuostatos.**

Vadovaujantis Lietuvos Respublikos vietos savivaldos įstatymo nuostatomis viena savivaldybės funkcijų yra sąlygų verslo ir turizmo plėtrai sudarymas ir šios veiklos skatinimas, prie kurios įgyvendinimo prisideda rengiamas projektas. Savivaldybės tarybos kompetencija – priimti sprendimus dėl teisės aktuose numatytų papildomų įgaliojimų savivaldybei vykdymo. Šiuo atveju reikalingas Tarybos sprendimas (įgaliojimas Savivaldybės administracijai) rengti ir finansuoti minėtą projektą Regioninės pažangos priemonės 01-004-07-01-01 (RE) „Paskatinti regionų, funkcinių zonų, savivaldybių ir miestų ekonominį augimą pasitelkiant jų turimus išteklius“ finansavimo gairių nuostatomis.

**3.** **Laukiami rezultatai.**

Įrengus reikalingą infrastruktūrą Mosėdžio miestelio pramoninėje zonoje bus sudarytos sąlygos išnaudoti žemės sklypą, kuriame šiuo metu dėl infrastruktūros stokos jokia veikla nevykdoma. Įrengus susisiekimo tinklus, apšvietimą, įvažiavimus į sklypus, inžinerinius tinklus – geriamojo vandens, buitinių ir paviršinių nuotekų, elektroninių ryšių tinklus, atlikus teritorijos sutvarkymo darbus, būtų sudarytos sąlygos spartesnei Skuodo rajono pramonės, gamybos, sandėliavimo ir logistikos raidai, užtikrintų palankią investicinę aplinką pramonės ir kitiems verslo subjektams, didintų teritorijos patrauklumą investicijoms, skatintų naujų darbo vietų kūrimą, mažintų žmonių emigraciją.

**4.** **Lėšų poreikis sprendimui įgyvendinti ir jų šaltiniai.**

Planuojama bendra projekto vertė – apie 2 259 124 Eur. Projektą planuojama finansuoti Europos Sąjungos struktūrinių fondų lėšomis. Planuojamas finansavimo intensyvumas – 85 proc. Kita dalis – 15 proc. (apie 315 000 Eur) tinkamų finansuoti projekto išlaidų, taip pat išlaidos, kurių nepadengia projektui skiriamo finansavimo lėšos, ir netinkamų finansuoti projekto išlaidų dalis turės būti finansuota Skuodo rajono savivaldybės biudžeto lėšomis.

**5. Sprendimo projekto autorius ir (ar) autorių grupė.**

Rengėja – Strateginio planavimo ir projektų valdymo skyriaus vedėjo pavaduotoja Rasa Andriekienė.