**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL 2005 M. birželio 27 D. VALSTYBINĖS ŽEMĖS NUOMOS SUTARTIES**

**NR. N75/05-0034 NUTRAUKIMO**

2025 m. rugpjūčio 13 d. Nr. T10-182

Skuodas

1. **Parengto sprendimo projekto tikslas ir uždaviniai.**

Šio sprendimo projekto tikslas – nutraukti su *(duomenys neskelbtini)* (toliau – Asmuo) 2005 m. birželio 27 d. sudarytą valstybinės žemės nuomos sutartį Nr. N75/05-0034 (toliau – Sutartis) dėl 0,0701 ha ploto žemės sklypo, kadastro Nr. 7550/0004:252, unikalus Nr. 4400-0606-4622, esančio Dariaus ir Girėno g. 5, Skuodo mieste, dalies, sudarančios 0,0090 ha (toliau – Žemės sklypas).

Patikrinus VĮ Registrų centro Gyventojų registro duomenis nustatyta, kad asmuo 2018 m. gegužės 5 d. mirė. Paveldėtojai paveldėję pastatus perleido juos kitiems asmenims, o į valstybinės žemės patikėtinį dėl valstybinės žemės nuomos sutarties pakeitimo ar nutraukimo nesikreipė.

**2. Siūlomos teisinio reguliavimo nuostatos.**

Skuodo rajono savivaldybė patikėjimo teise valdo Žemės sklypą, kurio paskirtis yra kita, o naudojimo būdas – gyvenamosios teritorijos.

Lietuvos Respublikos vietos savivaldos įstatymo 15 straipsnio 2 dalies 20 punkte nustatyta, kad išimtinė savivaldybės tarybos funkcija – sprendimų dėl savivaldybei patikėjimo teise perduotos valstybinės žemės valdymo, naudojimo ir disponavimo ja, išskyrus šio įstatymo 27 straipsnio 2 dalies 29 punkte nurodytus sutikimus ir sprendimus, ir sprendimų dėl sutikimo perimti kitą valstybės turtą savivaldybės nuosavybėn priėmimas.

Lietuvos Respublikos Civilinio kodekso 6.562 straipsnio 2 dalyje nurodyta, kad nuomos sutartis baigiasi po žemės nuomininko mirties, jeigu įpėdiniai neperima su nuomos sutartimi susijusių teisių ir pareigų arba įpėdinių nėra.

Žemės įstatymo 7 straipsnio 1 dalies 2 punkte nurodyta, kad valstybinės žemės patikėjimo teisės subjektai (patikėtiniai) yra  savivaldybės – savivaldybės teritorijoje esančių miestų ir miestelių teritorijų ribose valstybinės žemės, perduotos Vyriausybės nutarimu, išskyrus žemę, kuri šio ir kitų įstatymų nustatyta tvarka patikėjimo teise perduota kitiems subjektams, ir valstybinės žemės, perduotos savivaldybėms patikėjimo teise Vyriausybės nustatyta tvarka šio straipsnio 2 dalyje nurodytoms reikmėms ar kitų įstatymų nustatytais atvejais ir sąlygomis šio straipsnio 3 dalyje nurodytoms reikmėms, taip pat valstybinės miško žemės sklypų, perduotų savivaldybėms patikėjimo teise Vyriausybės nutarimais šio straipsnio 5 dalyje nustatyta tvarka ir sąlygomis.

**3. Laukiami rezultatai**.

Priėmus sprendimo projektą Skuodo rajono savivaldybė – valstybinės žemės patikėtinė – kreipsis į Nekilnojamojo turto registrą dėl nuomos sutarties išregistravimo.

**4. Lėšų poreikis sprendimui įgyvendinti ir jų šaltiniai.**

Savivaldybės biudžeto lėšos nereikalingos.

**5. Sprendimo projekto autorius ir (ar) autorių grupė.**

Pranešėjas **–** Statybos, investicijų ir turto valdymo skyriaus vedėjas Vygintas Pitrėnas.

Rengėja – Statybos, investicijų ir turto valdymo skyriaus vyriausioji specialistė Jolanta Juškienė.