PATVIRTINTA

Skuodo rajono savivaldybės tarybos

2025 m. rugpjūčio d. sprendimu Nr. T9-

**TRŪKSTAMŲ SPECIALISTŲ PRITRAUKIMO Į SKUODO RAJONO SAVIVALDYBĘ TVARKOS APRAŠAS**

**I SKYRIUS**

**Bendrosios nuostatos**

1. Trūkstamų specialistų pritraukimo į Skuodo rajono savivaldybę tvarkos aprašas (toliau – Aprašas) nustato skatinimo priemones, finansavimo teikimo sąlygas ir tvarką trūkstamų pareigybių specialistams, įsidarbinusiems Skuodo rajono savivaldybės (toliau – Savivaldybė) biudžetinėse ir viešosiose įstaigose (toliau – Įstaiga), kad būtų užtikrinti Įstaigų veiklos poreikiai, teikiamų paslaugų gyventojams kokybė ir prieinamumas.

2. Apraše vartojamos sąvokos:

2.1. Trūkstamų specialistų pareigybių sąrašas, patvirtintas Savivaldybės tarybos sprendimu (toliau – Sąrašas);

2.2. Komisija **–** Savivaldybės mero potvarkiu patvirtinta komisija, vertinanti Įstaigų pateiktus trūkstamų specialistų pareigybių (toliau – Specialistų) sąrašus bei jų pagrindu teikianti Savivaldybės tarybai siūlymą tvirtinti/netvirtinti Sąrašą bei svarstanti Įstaigų prašymus dėl skatinimo priemonės, vienkartinės išmokos skyrimo;

2.3. A1 lygio Specialisto kategorija – priskiriamos pareigybės, kurioms būtinas ne žemesnis kaip aukštasis universitetinis išsilavinimas su magistro kvalifikaciniu laipsniu ar jam lygiaverte aukštojo mokslo kvalifikacija;

2.4. A2 lygio Specialisto kategorija – priskiriamos pareigybės, kurioms būtinas ne žemesnis kaip aukštasis universitetinis išsilavinimas su bakalauro kvalifikaciniu laipsniu ar jam lygiaverte aukštojo mokslo kvalifikacija arba aukštasis koleginis išsilavinimas su profesinio bakalauro kvalifikaciniu laipsniu ar jam lygiaverte aukštojo mokslo kvalifikacija.

3. Kasmet iki rugsėjo 30 d. Savivaldybės administracijos skyriai ir darbuotojai, neįeinantys į struktūrinius padalinius, iš kuruojamų Įstaigų surenka informaciją apie ateinančiais metais planuojamus skelbti darbuotojų atrankos konkursus, kad planuojant Savivaldybės biudžetą būtų galima suplanuoti biudžeto lėšas Specialistų pritraukimui.

**II SKYRIUS**

**SĄRAŠO SUDARYMO TVARKA**

4. Įstaigos vadovas raštu kreipiasi į Savivaldybės merą ir prašo įtraukti Specialistą į Sąrašą. Savivaldybės meras gautą prašymą nukreipia vykdyti Komisijai.

5. Komisija sudaroma Savivaldybės mero potvarkiu 2 metų laikotarpiui iš 5 asmenų. Savivaldybės meras paskiria Komisijos sekretorių, Komisijos pirmininką ir jo pavaduotoją.

6. Komisijos narys gali būti skiriamas į Komisiją ne daugiau kaip dviem kadencijoms iš eilės. Komisijos posėdžius šaukia, posėdžiams pirmininkauja Komisijos pirmininkas, o jo nesant – pirmininko pavaduotojas.

7. Komisijos posėdis turi būti surengtas per 10 darbo dienų gavus įvertinti Įstaigų pateiktas Specialistų pareigybes.

8. Komisijos posėdis yra teisėtas, jei jame dalyvauja du trečdaliai Komisijos narių. Komisijos sprendimai priimami posėdyje dalyvaujančių narių balsų dauguma. Pirmininko balsas yra spendžiamasis, jei balsai pasiskirsto po lygiai. Komisijos sekretorius nėra Komisijos narys.

9. Komisijos nariai atsako už sprendimus, priimtus Komisijoje, kolegialiai.

10. Komisija, įvertinusi Specialistų poreikį bei jį pagrindžiančius dokumentus (skelbimas, paieška socialiniuose tinkluose ir pan.), atrenka Specialistus ir teikia Savivaldybės tarybai tvirtinti Sąrašą. Patvirtintame Sąraše išvardinti Specialistai įgyja teisę pasinaudoti Specialistų skatinimo priemone.

11. Sąrašas tvirtinamas Savivaldybės tarybos sprendimu. Esant poreikiui Sąrašas gali būti tikslinamas, įrašant naujas arba išbraukiant nebeaktualias Specialistų pareigybes. Sąrašas skelbiamas Savivaldybės interneto svetainėje www.skuodas.lt.

**III SKYRIUS**

**SPECIALISTŲ SKATINIMO TVARKA**

12. Specialistai skatinami vienkartine išmoka:

12.1. A1 lygio Specialistas – 30 000 Eur (neatskaičius mokesčių).

12.2. A2 lygio Specialistas – 20 000 Eur (neatskaičius mokesčių).

13. Specialistas, pasinaudojęs skatinimo priemone, pagal Aprašo 12 punktą, įsipareigoja Įstaigoje dirbti tose pareigose ne trumpiau kaip 3 metus, skaičiuojant nuo trišalės sutarties pasirašymo dienos.

14. Aprašo 12 punkte nurodyta vienkartinė išmoka skiriama proporcingai Specialisto darbo krūviui Įstaigoje. Dirbant Specialisto pareigose ne vienoje Savivaldybės Įstaigoje, darbo krūvis sumuojamas, bet vienkartinė išmoka mokama už ne daugiau kaip 1 etato darbo krūvį.

15. Jei Specialistui sumažėja darbo krūvis, kuris nurodomas darbo sutarties pakeitime, Aprašo 12.1–12.2 papunkčiuose pasirinkta vienkartinė išmoka turi būti perskaičiuojama proporcingai dirbtam krūviui, ir lėšos grąžintos į Savivaldybės biudžetą.

16. Jei Specialistui padidėja darbo krūvis, kuris nurodomas darbo sutarties pakeitime, Aprašo 12.1–12.2 papunkčiuose pasirinkta vienkartinė išmoka turi būti perskaičiuojama proporcingai dirbtam krūviui, ir Specialistui papildomai išmokamas skirtumas.

17. Jeigu dėl tam tikrų pateisinamų aplinkybių Specialistas dirbti negali (nėštumo ir gimdymo atostogos, atostogos vaikui prižiūrėti, nedarbingumas dėl ligos (jei sergama ilgiau nei tris mėnesius per metus), privalomosios karo tarnybos), laikotarpis nurodytas Aprašo 13 punkte atitinkamai pratęsiamas.

18. Tam pačiam Specialistui vienkartinė išmoka gali būti skiriama tik vieną kartą.

19. Vienkartinė išmoka neskiriama:

19.1. kai Specialistas, priimamas į Įstaigą, kurioje yra dirbęs neterminuotai per pastaruosius 12 mėnesių tokiose pačiose pareigose;

19.2. kai Specialistas yra dirbęs pastaruosius 12 mėnesių įstaigoje, kuri yra toje pačioje gyvenamojoje vietovėje (tame pačiame mieste, miestelyje ar kaime) kaip Įstaiga, į kurią yra priimamas į tokias pačias pareigas.

20. Vienkartinę išmoką pagal Aprašo 12 punktą privaloma grąžinti, jei Specialistas nutraukia darbo santykius su Įstaiga nepraėjus Aprašo 13 punkte nurodytam laikotarpiui nuo pirmos darbo dienos įstaigoje per 30 kalendorinių dienų nuo sutarties nutraukimo.

**IV SKYRIUS**

**DOKUMENTŲ PATEIKIMO IR SKATINIMO TEIKIMO TVARKA**

21. Specialistas, įsidarbinęs Įstaigoje, kartu su Įstaigos atstovu teikia prašymą Savivaldybės merui dėl vienkartinės išmokos skyrimo (toliau – Prašymas) (priedas).

22. Prie Prašymo pridedami vienkartinės išmokos skyrimą pagrindžiantys dokumentai, nurodyti Prašyme.

23. Prašymai gali būti svarstomi visus metus, atsižvelgiant į skatinimo priemonei skirtą finansavimą.

24. Savivaldybės meras prašymą nukreipia vykdyti Komisijos pirmininkui.

25. Gavus prašymą Komisijos posėdis turi būti surengtas per 10 darbo dienų ir įvertinta, ar Specialistas atitinka šio Aprašo reikalavimus.

26. Komisijos protokolinis sprendimas perduodamas Savivaldybės administracijos skyriui ar darbuotojui, kuris kuruoja Įstaigas, pateikusias prašymus dėl skatinimosi priemonių išlaidų skyrimo (toliau – Įstaigos kuratorius), ir Savivaldybės administracijos Biudžeto valdymo skyriui.

27. Savivaldybės administracijos Biudžeto valdymo skyrius parengia mero potvarkį dėl lėšų skyrimo einamiesiems biudžetiniams metams.

28. Įstaigos kuratorius per vieną mėnesį nuo potvarkio priėmimo dienos parengia trišalę sutartį, kurią pasirašo Įstaigos įgaliotas atstovas, Specialistas ir Savivaldybės administracijos direktorius. Trišalėje sutartyje turi būti numatyti visų šalių įsipareigojimai, teisės ir atsakomybė, sutarties nutraukimo tvarka ir kt.

29. Lėšos biudžetinei įstaigai skiriamos didinant jos asignavimų planą.

30. Lėšos viešajai įstaigai skiriamos per Savivaldybės administraciją didinant jos asignavimų planą.

31. Gavusi finansavimą biudžetinė įstaiga teikia Savivaldybės administracijos Biudžeto valdymo skyriui Biudžeto išlaidų sąmatos vykdymo ataskaitas.

32. Viešoji įstaiga Biudžeto išlaidų sąmatos vykdymo ataskaitas teikia ir nepanaudotas lėšas grąžina Savivaldybės administracijai pagal Trišalėje sutartyje numatytus įsipareigojimus.

33. Už įsipareigojimų pagal Trišalę sutartį įvykdymą atsakinga Įstaiga, kuri kreipėsi dėl vienkartinės išmokos skyrimo.

**V SKYRIUS**

**BAIGIAMOSIOS NUOSTATOS**

34. Aprašo įgyvendinimo kontrolę vykdo Savivaldybės administracijos direktorius.

35. Skatinimo priemonėms įgyvendinti lėšos kiekvienais metais numatomos Savivaldybės strateginio veiklos plano 4.1.4.4. priemonėje „Trūkstamų specialistų motyvavimo programos įgyvendinimas“ bei konkrečių metų Savivaldybės biudžete.

36. Ne pagal paskirtį panaudotos lėšos privalo būti grąžinamos į Savivaldybės biudžetą per 30 kalendorinių dienų nuo paaiškėjimo momento.

37. Nepatvirtinus Savivaldybės biudžete vienkartinėms išmokoms mokėti skirto finansavimo, vienkartinė išmoka nemokama.

38. Jei Specialistas gauna skatinimo priemonę iš kitų finansavimo šaltinių, pasinaudoti šiame Apraše numatyta priemone nebegali.

39. Aprašas taikomas po Aprašo įsigaliojimo įsidarbinusiems Specialistams, įtrauktiems į Sąrašą.

40. Įstaiga ir Specialistas atsako už pateiktos informacijos ir duomenų teisingumą.

41. Aprašą įgyvendina Savivaldybės administracijos skyriai ir darbuotojai, neįeinantys į struktūrinius padalinius, kurie kuruoja Įstaigas, pateikusias prašymus dėl skatinimo priemonių skyrimo.

42. Savivaldybės kontrolės ir audito tarnyba kontroliuoja pagal šį Aprašą paskirtų piniginių lėšų panaudojimo teisėtumą.

\_\_\_\_\_\_\_\_\_\_\_\_\_\_\_\_\_\_\_\_